สมาคมบล.รับคุมเน็ต ยอดเทรดพุ่งเกิน20%
&nbsp;
19 ส.ค. 2554

โพสต์ทูเดย์ — สมาคม บล.รับลูก ก.ล.ต. เร่งสำรวจความคิดเห็นโบรกเกอร์ออกเกณฑ์คุมการซื้อขายผ่านอินเทอร์เน็ต หลังปี 2552 ยอดบัญชีพุ่งพรวด 57% ซื้อขาย 20% 
นางภัทธีรา ดิลกรุ่งธีระภพ นายกสมาคมบริษัทหลักทรัพย์ (โบรกเกอร์) เปิดเผยภายหลังสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เสนอให้สมาคมออกมาตรการเพื่อควบคุมการซื้อขายหุ้นผ่านอินเทอร์เน็ตให้เคร่งครัดและรัดกุมว่า ทางสมาคมจะทำการสำรวจบริษัทสมาชิกเพื่อจะร่วมกำหนดแนวทางปฏิบัติให้เป็นมาตรฐานเดียวกัน
ปัจจุบันนี้โบรกเกอร์แต่ละบริษัทต่างเป็นผู้พัฒนาระบบซื้อขายอินเทอร์เน็ตเองทำให้มาตรฐานการดูแลสมาชิกต่างกันไป
“สมาคมคงต้องเข้าไปดูว่าแต่ละ บล.มีมาตรฐานการควบคุมอย่างไรบ้าง และจะนำมากำหนดเป็นมาตรฐานให้โบรกเกอร์ปฏิบัติร่วมกัน หากโบรกเกอร์ใดจะทำเข้มกว่ามาตรฐานก็ย่อมทำได้” นางภัทธีรา กล่าว
สำหรับเหตุผลที่ทาง ก.ล.ต.ออกมากำชับในเรื่องนี้เนื่องจากการซื้อขายหุ้นผ่านระบบอินเทอร์เน็ตมีการขยายตัวสูง ปัจจุบันทั้งอุตสาหกรรมมีสัดส่วนการซื้อขายผ่านอินเทอร์เน็ตในสัดส่วน 20% ของการซื้อขายทั้งหมด และในอีก 12 ปีจะเพิ่มเป็น 30% ซึ่งส่วนหนึ่งเป็นผลจากการเปิดเสรีคอมมิชชันขั้นบันได ทำให้ผู้ลงทุนหันมาซื้อขายผ่านระบบอินเทอร์เน็ตเพราะคอมมิชชันถูกกว่า และอีกเหตุผลหนึ่งระบบนี้สร้างความสะดวกสบายให้กับผู้ลงทุน 
ทั้งนี้ ในรายงานประจำปี 2552 ของตลาดหลักทรัพย์ระบุว่า มีจำนวนบัญชีที่ซื้อขายผ่านอินเทอร์เน็ต 4.51 หมื่นบัญชี เพิ่มขึ้น 57.24% จากปีก่อนที่มี 2.87 หมื่นบัญชี ขณะที่ปริมาณการซื้อขายอยู่ที่ 20.90% จากปีก่อนอยู่ที่ 15.90% ของทั้งตลาด